Omnibus praesentes litteras inspecturis, R., Aurelianensis ecclesiae archidiaconus Soliacensis, salutem in Domino. Noverint universi quod in nostra praesentia constitutus Odo, capellanus capellae de Castro novo super Ligerim domini regis, recognovit quod Bonus Homo, presbyter praedictae capellae, donavit eidem Odoni inter vivos quoddam arpentum prati et duos denarios censuales, quod pratum situm est apud Pontem Andreae, de feodo religiosi viri abbatis Sancti Benedicti Floriacensis, tam sibi quam haeredibus perpetuo pacifice possidendum. Hanc autem donationem fecit presbyter superius nominatus, capellanus asserebat contemplatione ejus personae tantummodo, non contemplatione capellae supradictae. In cujus rei testimonium nos, ad instantiam ejusdem capellani suprascripti, sigilli nostri munimine fecimus roborari. Actum anno Domini 1244, mense aprili.